**Všeobecné obchodné podmienky na nákup tovaru**

(ďalej len „VOP“)

**Všeobecné ustanovenia**

1. VOP sa aplikujú na všetky zmluvy, ktorými Národná banka Slovenska (ďalej len „Objednávateľ“) objednáva prostredníctvom objednávky dodanie tovaru od dodávateľa ako druhej zmluvnej strany (ďalej len „Dodávateľ“).

2. Tieto VOP sú v súlade s ustanovením § 273 zákona č. 513/1991 Z. z. Obchodný zákonník v znení neskorších predpisov (ďalej len „Obchodný zákonník“). Špecifické dojednania v objednávke majú prednosť pred týmito VOP.

3. V zmysle týchto VOP sa zmluva považuje za uzatvorenú dňom doručenia písomného potvrdenia objednávky Dodávateľom (aj e-mailom), ktorým Dodávateľ akceptuje tieto VOP navrhnuté Objednávateľom v objednávke alebo dodaním tovaru Dodávateľom Objednávateľovi.

**I. Predmet plnenia**

Predmetom plnenia je záväzok Dodávateľa dodať Objednávateľovi tovar bližšie špecifikovaný v objednávke a previesť na neho vlastnícke právo k tovaru a záväzok Objednávateľa tovar v dohodnutom mieste plnenia prevziať a zaplatiť zaň dohodnutú kúpnu cenu.

**II. Cena a platobné podmienky**

1. Cena predmetu plnenia je dohodnutá v súlade so zákonom č. 18/1996 Z. z. o cenách v znení neskorších predpisov. Cena za tovar je dohodnutá v objednávke, pričom je stanovená pre každú položku samostatne. Dohodnutá cena v objednávke je uvedená bez DPH a je stanovená ako cena pevná a konečná.

2. Faktúry za predmet plnenia budú obsahovať aj vyčíslenie DPH podľa všeobecne záväzných právnych predpisov účinných ku dňu dodania predmetu plnenia.

3. Právo na zaplatenie ceny za predmet zmluvy vzniká Dodávateľovi riadnym a včasným splnením jeho záväzku, teda dodaním objednaného tovaru.

4. Objednávateľ je povinný zaplatiť cenu za predmet plnenia len na základe faktúry vystavenej Dodávateľom a doručenej Objednávateľovi.

5. Zmluvné strany sa dohodli a výslovne súhlasia s tým, že Dodávateľ bude zasielať len elektronické faktúry na e-mailovú adresu Objednávateľa faktury.ofr@nbs.sk vo formáte PDF, a to z e-mailovej adresy Dodávateľa, ktorú do 3 pracovných dní odo dňa uzavretia tejto zmluvy písomne oznámi Objednávateľovi. Zmluvné strany vyhlasujú, že majú výlučný prístup k uvedeným e-mailovým adresám. Zmluvné strany sú oprávnené zmeniť e-mailové adresy, a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto zmluve. Dodávateľ nie je povinný podpísať elektronickú faktúru kvalifikovaným elektronickým podpisom. Elektronická faktúra musí spĺňať všetky náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov. Zmluvné strany sú povinné bezodkladne písomne oznámiť druhej strane akúkoľvek zmenu, ktorá by mohla mať vplyv na doručovanie elektronických faktúr, najmä zmenu kontaktnej e-mailovej adresy

6. Faktúra je splatná do 30 dní odo dňa jej doručenia Objednávateľovi bezhotovostným prevodom na účet Dodávateľa. V prípade, ak splatnosť faktúry pripadne na deň pracovného pokoja alebo deň pracovného voľna, bude sa za deň splatnosti považovať najbližší nasledujúci pracovný deň.

7. Faktúra musí obsahovať všetky náležitosti v zmysle platných všeobecne záväzných právnych predpisov, pričom jednotlivé fakturované položky musia byť jednoznačne definované a špecifikované.

8. V prípade, že faktúra nebude obsahovať požadované náležitosti, resp. nebude po vecnej alebo formálnej stránke !správne vystavená, Objednávateľ ju vráti Dodávateľovi na doplnenie (prepracovanie) s tým, že nová lehota splatnosti začne plynúť dňom doručenia doplnenej (opravenej) faktúry Objednávateľovi.

9. Za deň splnenia peňažného záväzku Objednávateľa sa považuje deň odpísania dlžnej sumy z účtu Objednávateľa v prospech účtu Dodávateľa.

10. Dodávateľ sa zaväzuje vysporiadať svoj záväzok na DPH z faktúry voči správcovi dane v zákonom stanovenej lehote. V prípade nesplnenia tejto povinnosti voči správcovi dane a následného núteného ručenia Objednávateľom za túto DPH, sa Dodávateľ zaväzuje z titulu náhrady škody uhradiť Objednávateľovi túto DPH v plnej výške do desiatich dní od doručenia jej vyúčtovania Dodávateľovi. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením zmluvy a dôvodom na okamžité odstúpenie Objednávateľa od tejto objednávky.

11. Dodávateľ, ktorý je zahraničným dodávateľom najneskôr do doby vyhotovenia prvej faktúry predloží objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania zmluvy dodávateľ predmetné potvrdenie predloží objednávateľovi na začiatku každého nového zdaňovacieho obdobia. Dodávateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti objednávateľa bezodkladne písomne informovať. Dodávateľ vyhlasuje, že je konečným príjemcom dohodnutej ceny uvedenej v bode II.1. týchto VOP.

12. Dodávateľ nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu. Dodávateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy. Dodávateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči dodávateľovi vzniknutej na základe alebo v súvislosti s touto zmluvou.

**III. Termín a miesto plnenia**

1. Predmet plnenia je Dodávateľ povinný dodať v lehote do 14 kalendárnych dní odo dňa doručenia objednávky. Zmena termínu plnenia je možná iba na základe písomnej dohody zmluvných strán.

2. Predmet plnenia bude dodaný na adresu Objednávateľa uvedenú v objednávke. Súčasťou dodávky bude príslušná dokumentácia k predmetu zmluvy.

**IV. Zmluvné pokuty**

1. Ak sa Objednávateľ dostane do omeškania s úhradou faktúry po lehote jej splatnosti je Dodávateľ oprávnený od Objednávateľa požadovať zaplatenie úroku z omeškania v sadzbe určenej nariadením vlády č. 21/2013 Z. z., ktorým sa vykonávajú niektoré ustanovenia Obchodného zákonníka.

2. Za nedodržanie termínu plnenia je Objednávateľ oprávnený účtovať Dodávateľovi zmluvnú pokutu vo výške 0,02 % z kúpnej ceny bez DPH za každý deň omeškania. Právo Objednávateľa na náhradu škody tým nie je dotknuté. To platí aj v prípade nedodania alebo oneskoreného dodania dokladov, ktoré sú potrebné na prevzatie alebo na používanie predmetu plnenia alebo iných dokladov, ktoré je Dodávateľ povinný predložiť Objednávateľovi. Zaplatenie zmluvnej pokuty nezbavuje Dodávateľa povinnosti dodať predmet zmluvy alebo príslušné doklady.

3. Zaplatením zmluvnej pokuty nie je dotknuté právo oprávnenej zmluvnej strany na náhradu škody, ktorá vznikla v príčinnej súvislosti s porušením povinností, za ktorú je uplatňovaná zmluvná pokuta.

4. Zmluvnú pokutu/úrok z omeškania zaplatí povinná zmluvná strana oprávnenej zmluvnej strane v lehote do 15 (pätnásť) kalendárnych dní odo dňa písomného uplatnenia oprávnenou zmluvnou stranou.

5. Zmluvné strany vyhlasujú, že výška zmluvnej pokuty je primeraná, je v súlade so zásadou poctivého obchodného styku a bola dohodnutá s prihliadnutím na význam zabezpečovaných povinností.

**V. Nadobudnutie vlastníckeho práva a prechod nebezpečenstva škody na tovare**

1. Vlastnícke právo k tovaru prechádza z Dodávateľa na Objednávateľa dňom odovzdania tovaru Objednávateľovi.

2. Nebezpečenstvo škody na tovare prechádza z Dodávateľa na Objednávateľa dňom odovzdania tovaru Objednávateľovi.

**VI. Zodpovednosť za vady tovaru**

1. Dodávateľ je povinný dodať tovar v množstve, akosti a vyhotovení, ktoré určuje objednávka, a musí ho zabaliť alebo vybaviť na prepravu spôsobom určeným v objednávke. V opačnom prípade má tovar vady a Dodávateľ za vady zodpovedá v zmysle ustanovení § 422 a nasl. Obchodného zákonníka.

2. Ak sa zistí vada predmetu plnenia priamo pri dodaní, Objednávateľ je oprávnený neprevziať predmet plnenia, pričom je oprávnený požadovať náhradné plnenie do dvoch (2) pracovných dní odo dňa dodania vadného predmetu plnenia resp. odo dňa neprevzatia predmetu plnenia.

3. Dodávateľ je povinný na vlastné náklady vadný predmet plnenia odviezť z priestorov Objednávateľa a dodať mu nový predmet plnenia. O neprevzatí predmetu plnenia spíšu oprávnené osoby zmluvných strán protokol, v ktorom bude uvedený dôvod, pre ktorý Objednávateľ dodávku odmietol prevziať a termín dodania náhradného plnenia.

4. Dodávateľ sa zaväzuje odstrániť vady na predmete plnenia na vlastné náklady alebo na vlastné náklady predmet plnenia vymení za nový, bezchybný v lehote do piatich (5) pracovných dní odo dňa písomného oznámenia vady oprávnenou osobou Objednávateľa. Pokiaľ by s prihliadnutím na povahu vady nebolo možné z objektívnych dôvodov odstrániť vadu predmetu plnenia v lehote podľa prvej vety tohto bodu, Objednávateľ písomne určí inú primeranú lehotu na odstránenie vady. Oznámenie o vadách musí obsahovať: a) číslo (resp. inú špecifikáciu) objednávky, b) popis vady alebo spôsobu, akým sa vada prejavuje, c) dátum a podpis oprávnenej osoby Objednávateľa. Pri komunikácii zmluvných strán vo veci uplatnenia vád z predmetu plnenia sa prednostne používa elektronická, e-mailová komunikácia.

5. Objednávateľ je povinný oznámiť Dodávateľovi vady predmetu plnenia bez zbytočného odkladu po ich zistení, najneskôr však do konca dohodnutej záručnej doby. Nároky z vád predmetu plnenia sa nedotýkajú nároku na náhradu škody alebo zmluvnú pokutu.

6. Pokiaľ sa zmluvné strany nedohodnú inak, Dodávateľ poskytuje záruku za akosť na výrobcom a touto zmluvou určené kvalitatívne parametre dodaného tovaru na dobu 24 mesiacov odo dňa jeho prevzatia Objednávateľom t. j. odo dňa Objednávateľovho podpísania dodacieho listu.

**VII. Odstúpenie od zmluvy a ukončenie zmluvného vzťahu**

1. Od zmluvy možno odstúpiť okrem prípadov, ktoré stanovuje Obchodný zákonník aj:

a. ak je Dodávateľ alebo Objednávateľ v omeškaní s plnením svojich záväzkov z objednávky o viac ako 30 dní,

b. ak dodaný tovar nespĺňa dohodnuté kvalitatívne a kvantitatívne parametre, pričom nárok Objednávateľa na zmluvnú pokutu a náhradu škody nie sú dotknuté.

2. Odstúpenie od zmluvy musí byť druhej zmluvnej strane oznámené písomnou formou v listinnej podobe.

3. Právne účinky odstúpenia od zmluvy nastávajú dňom doručenia písomného oznámenia druhej zmluvnej strane.

4. Zmluvu môže vypovedať každá zmluvná strana aj bez uvedenia dôvodu. Výpovedná lehota je tri mesiace a začína plynúť prvým dňom mesiaca nasledujúceho po doručení písomnej výpovede druhej zmluvnej strane. Počas plynutia výpovednej lehoty sa zmluvné strany zaväzujú zabezpečiť plynulé plnenie podľa objednávky, ak nebude dohodnuté inak.

**VIII. Podmienky plnenia**

1. Dodávateľ zodpovedá Objednávateľovi za to, že zamestnanci Dodávateľa a/alebo ním poverené osoby pri plnení tejto zmluvy v objektoch objednávateľa dodržiavajú všetky všeobecne záväzné predpisy súvisiace s bezpečnosťou práce a požiarnou bezpečnosťou, predpisy o vstupe do objektov objednávateľa, a aby sa riadili organizačnými pokynmi oprávnených pracovníkov objednávateľa.

2. Dodávateľ sa zaväzuje, že bude dodržiavať zákaz nelegálneho zamestnávania vyplývajúci zo zákona č. 82/2005 Z. z. o nelegálnej práci a nelegálnom zamestnávaní v znení neskorších predpisov. Porušenie tejto povinnosti sa považuje za podstatné porušenie zmluvy a oprávňuje Objednávateľa odstúpiť od tejto zmluvy.

**IX. Záverečné ustanovenia**

1. Zmluvné strany sa dohodli, že písomná korešpondencia bude posielaná na adresy uvedené v objednávke a v prípade ich zmeny je povinná tá strana, u ktorej zmena nastala, o tom písomne druhú zmluvnú stranu bez zbytočného odkladu informovať. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný piaty pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v objednávke, resp. na inú adresu písomne oznámenú druhej zmluvnej strane.

2. Vzájomné vzťahy zmluvných strán neupravené objednávkou a týmito VOP sa riadia všeobecne záväznými právnymi predpismi platnými a účinnými v Slovenskej republike, najmä príslušnými ustanoveniami Obchodného zákonníka a subsidiárne ustanoveniami Občianskeho zákonníka.

3. Pôsobnosť týchto VOP alebo ich časti možno vylúčiť iba písomnou dohodou oboch zmluvných strán.

4. Tieto VOP sú neoddeliteľnou súčasťou objednávky.

5. Zmluvné strany sa dohodli, že všetky spory vyplývajúce z objednávky a týchto VOP sa budú prednostne riešiť formou vzájomnej dohody. V prípade, ak nedôjde k dohode, budú spory s konečnou platnosťou rozhodnuté príslušným všeobecným súdom v Slovenskej republike.

6. Tieto VOP nadobúdajú platnosť a účinnosť dňom 09.03.2021.

7. Dodávateľ súhlasí so zverejnením tejto objednávky na webovej stránke Objednávateľa.

8. Objednávateľ pri spracúvaní osobných údajov poskytnutých Dodávateľom pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 zo dňa 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovej stránke Objednávateľa: <https://www.nbs.sk/sk/ochrana-osobnych-udajov>.

...............................................................

Meno, priezvisko a podpis štatutárneho zástupcu uchádzača